ጥሬ ዕቃ አምራቾች በኢንዱስትሪ ፓርኮች ለሚገኙ ኩባንያዎች ማቅረብ እንዲችሉ የገንዘብ ድጋፍ ተደረገላቸው
ኮርፖሬሽኑ ቤት ገንቢ ኩባንያ ለማቋቋም ያስባል  በኢንዱስትሪ ፓርኮች ውስጥ የተሰማሩ የውጭ ኩባንያዎች ያለባቸውን የጥሬ ዕቃ አቅርቦት ችግር ለመቅረፍና ከውጭ የሚገባውንም ለመተካት በማሰብ፣ በአገር ውስጥ ጥሬ ዕቃ ለሚያመርቱ አነስተኛና መካከለኛ ኩባንያዎች የገንዘብ ድጎማ ተደረገላቸው፡፡ የኢንዱስትሪ ፓርኮች ልማት ኮርፖሬሽን ለሁለተኛ ጊዜ ባካሄደው የገንዘብ ድጋፍ ተጠቃሚ የሆኑ ዘጠኝ ጥሬ ዕቃ አምራቾች በ40/60 የወጪ መጋራት ስምምነት መሠረት፣ ሦስት ሚሊዮን ዶላር ወይም 84 ሚሊዮን ብር ገደማ ድጋፍ ተደርጎላቸዋል፡፡ ይሁንና ከዚህ ገንዘብ ውስጥ ግማሹ በጥሬ ዕቃ አምራችነት ከሚሳተፉት ድርጅቶች የሚወጣ ነው፡፡ የኢንዱስትሪ ፓርኮች ልማት ኮርፖሬሽን ዋና ሥራ አስፈጻሚ ወ/ሮ ሌሊሴ ነሜ እንዳስታወቁት፣ ለዘጠኙ ድርጅቶች ብቻም ሳይሆን ከዚህ ቀደም ሰባት የጥሬ ዕቃ አምራቾችም ተመሳሳይ የገንዘብ ድጎማ ተደርጎላቸዋል፡፡ የቢዝነስ ዘርፍ የሒሳብ ክፍል ኃላፊ አቶ እውነቱ ወዳጄ እንዳስታወቁት፣ ፕሮጀክቱ እ.ኤ.አ. እስከ 2021 በሙከራ ደረጃ በቦሌ ለሚ ኢንዱስትሪ ፓርክ ውስጥ የሚገኙ አምራቾችን ከጥሬ ዕቃ አምራቾች ጋር በማጣመር የአቅርቦት ሰንሰለትን ለማቀላጠፍ ተግባራዊ የሚደረግ ፕሮጀክት ነው፡፡ በዓለም ባንክ በተገኘ ብድር ሥራ ላይ መዋል የጀመረውና የተወዳዳሪነትና የሥራ ፈጠራ የተሰኘው ይህ ፕሮጀክት 20 የጥሬ ዕቃ አምራቾችን በገንዘብ በመደጎም እንዲሳተፉ እንደሚያደርግ አቶ እውነቱ ገልጸው፣ እስካሁን 16 ድርጅቶች ተጠቃሚ እንደሆኑ ገልጸዋል፡፡ የአገር ውስጥ አነስተኛና መካከለኛ አምራቾች በፋይናንስ እጥረት ሳቢያ ጥሬ ዕቃ ማቅረብ እንዳይቸግራቸው ለማገዝ፣ በጥራትና በዋጋ ተወዳዳሪ የሆኑ ምርቶችን በማቅረብ ከውጭ የሚገቡትን ምርቶች እንዲተኩ ታስቦ ድጋፍ የሚሰጥበት ፕሮጀክት፣ ለታሰበለት ዓላማ ካልዋለ ቅጣት እንደሚያስከትል ያስጠነቀቁት ዋና ሥራ አስፈጻሚዋ፣ በዕርዳታ መልክ የተሰጣቸውን ገንዘብ አምራቾቹ ለሥራ ማስኬጃና መሰል ተግባራት መጠቀም እንደማይችሉ ይልቁንም ጥሬ ዕቃ ለማምረት የሚያስችሉ ማሽሪዎችን ለመግዛት፣ ጥሬ ዕቃ ለማምረት የሚረዱ ሌሎች ግብዓቶችን መግዣነትና አቅም ግንባታ ላይ እንዲያውሉት እንደሚፈለግ አስታውቀዋል፡፡ የገንዘብ ድጋፉን ካገኙት አምራቾች መካከል አንዱ ጣምራ ቴክፓኬጂንግ ኃላፊነቱ የተወሰነ የግል ማኅበር ነው፡፡ የኩባንያው ዋና ሥራ አስኪያጅ አቶ ምንዳዬ ጌታቸው ለሪፖርተር እንደገለጹት፣ የውጭ ኩባንያዎች ከአገር ውስጥ ጥሬ ዕቃ አምራቾች ምርት እንዲገዙ ለማሳመን ያለው ውጣ ውረድ ከባድ ነው፡፡ ይሁንና ኩባንያቸው የኮርፖሬሽኑን ዕገዛ ከማግኘቱ ቀደም ብሎ በራሱ መንገድ በቦሌ ለሚ ከሚገኙ አምራቾች ጋር ግንኙነት በመፍጠር ጥሬ ዕቃ፣ በተለይም ከረጢት ማቅረብ እንደጀመረ አስታውሰዋል፡፡ይህም ሆኖ በርካታ የውጭ ኩባንያዎች በዋጋና በጥራት ችግሮች ሳቢያ ከአገር ውስጥ አምራቾች ከመግዛት ይልቅ ከእህት ኩባንያዎቻቸው እንደሚያስመጡ፣  ይህም ሆን ተብሎ ለሚፈጸም ገንዘብ የማሸሽ ተግባር ምቹ ሁኔታ እንደፈጠረ አስተያየት የሰጡ ተሳታፊዎች ይናገራሉ፡፡ የአገር ውስጥ አምራቾች አቅም በሚገባ ሊጠናከር እንደሚገባም ያሳስባሉ፡፡ከዚህ በተጨማሪ በቦሌ ለሚ ከ15 ሺሕ በላይ፣ በሐዋሳ ኢንዱስትሪ ፓርክ ከ19 ሺሕ በላይ የሥራ ዕድል መፈጠሩን ዋና ሥራ አስፈጻሚዋ ገልጸዋል፡፡ ይሁንና አብዛኞቹ ሠራተኞች የሚከፈላቸው ደመወዝ አነስተኛ በመሆኑ እንደሚለቁና በቦሌ ለሚ የሥራ ማቆም አድማ መካሄዱ መዘገቡ ይታወሳል፡፡ ይህ ችግር ከኑሮ ውድነትና ከዋጋ ግሽበት ጋር በተያያዘ በርካታ ሠራተኞችን እንደሚፈታተን አስታውቀው፣ ኮርፖሬሽኑ ለዚህ እልባት ይሆን ዘንድ ከኢትዮጵያ ንግድ ባንክ ጋር በመሆን የቤት ግንባታ የሚያካሂድ ኩባንያ ለመመሥረት ሐሳብ እንዳለው ለሪፖርተር ገልጸዋል፡፡ ይሁንና ይህ ዕቅድ ገና በሐሳብ ደረጃ የሚገኝ በመሆኑ ምክክር እየተረገበት የሚገኝ ስለሆነ፣ ዝርዝር ጉዳዮችን ለመግለጽ እንደሚቸግራቸው ዋና ሥራ አስፈጻሚዋ አስታውቀዋል፡፡ ነገር ግን የሠራተኞችን የደመወዝ ጉዳይ በተመለከተ ኢንዱስትሪ ሚኒስቴርና ሌሎችም መሥሪያ ቤቶች የሚመለከታቸው መሆኑን ጠቁመዋል፡፡ በአሁኑ ወቅት ከቦሌ ለሚና ከሐዋሳ ኢንዱስትሪ ፓርኮች በተጨማሪ የመቀሌና የኮምቦልቻ ኢንዱስትሪ ፓርኮች ሙሉ ለሙሉ ሥራ ለመጀመር እየተዘጋጁ እንደሚገኙ፣ በተወሰነ ደረጃ ምርት ወደ ውጭ መላክ መጀመራቸው ተጠቅሷል፡፡ እነዚህን ጨምሮ የ11 ኢንዱስትሪ ፓርኮች ግንባታ እየተካሄደ እንደሚገኝ ሲገለጽ በአዳማ፣ በጂማ፣ በባህር ዳር፣ በድሬዳዋ፣ በደብረ ብርሃንና በሌሎችም አካባቢዎች ግንባታቸው እየተጠናቀቁ የሚገኙ አንዳንዶቹም በመጪዎቹ ሦስት ወራት ውስጥ ሊመረቁ እንደሚችሉ አስታውቀዋል፡፡ 